Na temelju članka 4. stavka 1 Zakona o sprječavanju sukoba interesa (NN RH 143/21) članka 30. Statuta Općine Nova Kapela (Službeni vjesnik Brodsko-posavske županije br.4/2014 i Službene novine Općine Nova Kapela (br.28/18 , 32/18, 2/20 i 4/21, ) Općinsko vijeće Općine Nova Kapela na 8. sjednici održanoj 17. kolovoza 2022. godine, donosi

 **KODEKS PONAŠANJA ČLANOVA OPĆINSKOG VIJEĆA OPĆINE NOVA KAPELA**

1. OPĆE ODREDBE

Članak 1.

Ovim se Kodeksom ponašanja članova Općinskog vijeća Općine Nova Kapela (u daljnjem tekstu: Kodeks) uređuje sprječavanje sukoba interesa članova Općinskog vijeća Općine Nova Kapela (u daljnjem tekstu: Općinskog vijeća), načela i smjernice ponašanja članova Općinskog vijeća, način praćenja primjene Kodeksa, tijela koja odlučuju o povredama Kodeksa koji su u njihovoj nadležnosti, njihov sastav, izbor i djelokrug rada te druga pitanja od značaja za sprječavanje sukoba interesa članova Općinskog vijeća.

Članak 2.

Svrha je Kodeksa jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća, promicanje etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana. Cilj je Kodeksa uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnosti, časnosti, poštenju, nepristranosti, objektivnosti i odgovornosti u obavljanju dužnosti članova Općinskog vijeća.

Članak 3.

U ovom Kodeksu pojedini pojmovi imaju sljedeće značenje:

1. diskriminacija je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili ne članstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Nova Kapela

2. povezane osobe su bračni ili izvanbračni drug člana Općinskog vijeća, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s članom Općinskog vijeća

3. privatni interes je onaj interes koji obuhvaća imovinsku i neimovinsku korist članova Općinskog vijeća i povezanih osoba

 4. poslovni odnos odnosi se na ugovore o javnoj nabavi, kupoprodaji, pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba i druge potpore koje se isplaćuju iz proračuna Općine Nova Kapela.

5. potencijalni sukob interesa je situacija kada privatni interes nositelja političkih dužnosti može utjecati na nepristranost nositelja političke dužnosti u obavljanju njegove dužnosti

6. stvarni sukob interesa je situacija kada je privatni interes nositelja političkih dužnosti utjecao ili se osnovano može smatrati da je utjecao na nepristranost nositelja političke dužnosti u obavljanju njegove dužnosti

7. uznemiravanje je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje. Izrazi koji se koriste u ovom Kodeksu, a imaju rodno značenje odnose se jednako na muški i ženski rod.

1. TEMELJNA NAČELA DJELOVANJA

Članak 4.

Član Općinskog vijeća mora se u obavljanju dužnosti, u odnosima prema građanima i medijima, u međusobnim odnosima, odnosima prema drugim tijelima, odnosima prema dužnosnicima i službenicima, pridržavati sljedećih temeljnih načela:

 - Načelo časnog, poštenog, savjesnog, odgovornog i nepristranog postupanja te zaštite vlastite vjerodostojnosti

Član Općinskog vijeća mora postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

- Načelo osobne odgovornosti

Član Općinskog vijeća osobno je odgovoran za svoje djelovanje u obavljanju dužnosti.

 - Načelo zaštite javnog interesa

Član Općinskog vijeća ne smije koristiti dužnost za osobni probitak ili probitak osobe koja je s njim povezana te ne smije biti ni u kakvom odnosu ovisnosti prema osobama koje bi mogle utjecati na njegovu objektivnost.

- Načelo transparentnosti

Građani imaju pravo biti upoznati s ponašanjem člana Općinskog vijeća, a koje je u vezi s obnašanjem njegove dužnosti;

 - Načelo očuvanja povjerenja građana

 Član Općinskog vijeća dužan je čuvati povjerenje građana te paziti na očuvanje vlastitog integriteta te se od njega zahtijeva izbjegavanje situacija koje narušavaju njegovu objektivnost i nepristranost. Član Općinskog vijeća mora se ponašati na način kojim čuva i unaprjeđuje povjerenje javnosti u integritet, nepristranost i učinkovitost.

 - Načelo javnosti

U svim oblicima javnih nastupa i djelovanja, član Općinskog vijeća će iznositi stavove u skladu s propisima, ovlastima i kodeksom te osiguravati transparentnost. Član Općinskog vijeća je dužan, u skladu sa svojim ovlastima, javnosti pravovremeno pružiti potrebne informacije vezane uz dužnost člana Općinskog vijeća i svoje vlastito postupanje, ako to nije u suprotnosti s posebnim propisima.

- Načelo uzornosti

Član Općinskog vijeća mora biti uljudan, dostojanstven i profesionalan kako u svojim odnosima s građanima i medijima, tako i u svojim odnosima s dužnosnicima i službenicima i namještenicima Općine Nova Kapela . Pri korištenju bilo kojeg sredstva komunikacije, uključujući i komunikaciju na društvenim mrežama, član Općinskog vijeća je dužan čuvati osobni ugled i ugled Općinskog vijeća. Član Općinskog vijeća vlastitim primjerom potiče druge članove Općinskog vijeća na kvalitetno i učinkovito obavljanje zadataka, dobre međuljudske odnose, kolegijalnost i suradnju te odgovoran odnos prema građanima.

 - Načelo racionalnog korištenja javnih resursa

Član Općinskog vijeća mora osigurati da se ljudskim i materijalnim resursima upravlja i koristi na zakonit, učinkovit, djelotvoran i ekonomičan način, isključivo u cilju ostvarenja javnog interesa.

Član Općinskog vijeća dužan je suzdržavati se od uznemiravanja, kontinuirano paziti na poštivanje etičkih načela, svojim primjerom postaviti standarde u Općinskom vijeću, kao i spriječiti potencijalni odnosno stvarni sukob interesa te se ne može ispričati za nepoznavanje obaveza i odgovornosti koje proizlaze iz ovog Kodeksa te zakonskih propisa.

Članak 5.

 Od članova Općinskog vijeća očekuje se poštivanje pravnih propisa i procedura koji se tiču njihovih obveza kao nositelja političkih dužnosti te odgovorno i savjesno ispunjavanje obveza koje proizlaze iz političkih dužnosti koje obavljaju.

1. ODREDBE O SUKOBU INTERESA I DRUGA PRAVILA PONAŠANJA

Članak 6.

Članovima Općinskog vijeća zabranjeno je tražiti, prihvatiti ili primiti vrijednost ili uslugu radi predlaganja donošenja akta na Općinskom vijeću ili za glasovanje o aktu na sjednici Općinskog vijeća.

Članak 7.

Članovima Općinskog vijeća zabranjeno je ostvariti ili dobiti pravo ako se krši načelo jednakosti pred zakonom.

Članak 8.

Članovima Općinskog vijeća zabranjeno je utjecati na donošenje akta radnog tijela Općinskog vijeća ili akta Općinskog vijeća radi osobnog probitka ili probitka povezane osobe.

Članak 9.

Član Općinskog vijeća ne smije ni na koji način pogodovati sebi ili osobama s kojim je povezan niti se svojim dužnošću smije koristiti kako bi ostvario neke svoje privatne interese ili interese povezanih osoba. Ako se član Općinskog vijeća nađe u sukobu interesa zbog osobnih aktivnosti, udruživanja, odnosa povezanosti s drugim osobama te drugih okolnosti, odnosno u situacijama u kojima ima priliku dati prednost sebi ili s njime povezanoj pravnoj ili fizičkoj osobi ispred javnog interesa, član Općinskog vijeća ne smije svoj privatni interes stavljati ispred javnog interesa. Članovi Općinskog vijeća dužni su nakon izbora urediti svoje privatne poslove kako bi se spriječio predvidljivi sukob interesa, a ako se takav sukob pojavi član Općinskog vijeća dužan ga je razriješiti tako da zaštiti javni interes. U slučaju dvojbe o mogućem sukobu interesa član Općinskog vijeća dužan je učiniti sve što je potrebno da odijeli privatni od javnog interesa.

Članak 10.

Član Općinskog vijeća obvezan je izuzeti se od sudjelovanja u donošenju akta koji utječe na njegov poslovni interes/poslovni odnos ili poslovni interes/poslovni odnos s njim povezane osobe. Član Općinskog vijeća treba prije stupanja na dužnost, odnosno u roku od 8 dana od dana stupanja na dužnost, urediti svoje privatne poslove u svrhu sprječavanja predvidljivog sukoba interesa te pravovremeno prepoznati okolnosti koje bi ga mogle dovesti u situaciju sukoba interesa, deklarirati ih prema javnosti i drugim dionicima u određenom postupku.

Članak 11.

Član Općinskog vijeća svoju je ovlast postupanja u konkretnoj situaciji, ako je to potrebno, dužan delegirati na drugu osobu. Član Općinskog vijeća može deklarirati svoj interes dostavom pisane izjave Povjerenstvu, čiji će model za model za deklariranje interesa izraditi Vijeće časti i objaviti ga na web stranici Općine Nova Kapela.

Članak 12.

Članu Općinskog vijeća zabranjeno je:

 - primiti ili zahtijevati korist ili obećanje koristi radi obavljanja dužnosti,

- ostvariti ili dobiti pravo ako se krši načelo jednakosti pred zakonom,

- zlouporabiti posebna prava obveznika koja proizlaze ili su potrebna za obavljanje dužnosti,

- primiti dodatnu naknadu uz naknadu za člana Općinskog vijeća, radnih tijela Općinskog vijeća,

- tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na akt nekog tijela ili osobe radi osobnog probitka ili probitka povezane osobe,

- obećavati zaposlenje ili neko drugo pravo u zamjenu za dar ili obećanje dara,

 - utjecati na dobivanje poslova ili ugovora o javnoj nabavi,

- koristiti povlaštene informacije o djelovanju tijela radi osobnog probitka ili probitka povezane osobe,

- na drugi način koristiti položaj obveznika utjecanjem na akt tijela javne vlasti ili osoba koje su u njima povezane kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

1. OBVEZA ČUVANJA POVJERLJIVIH INFORMACIJA

Članak 13.

Član Općinskog vijeća dužan je čuvati povjerljive informacije i podatke za koje kao član Općinskog vijeća sazna, a koje nije obvezan javno objaviti u skladu sa zakonom. Na postupanje s informacijama i podacima koje sazna kao član Općinskog vijeća treba paziti u smislu propisa kojima se uređuje tajnost podataka te zaštita osobnih podataka.

Članak 14.

 Član Općinskog vijeća obvezan je jednako postupati prema svim građanima bez diskriminacije ili povlašćivanja na temelju srodstva, starosti, nacionalnosti, etničke pripadnosti, jezika, rase, političkih i vjerskih uvjerenja, invalidnosti, obrazovanja, socijalnog položaja, spola, seksualne orijentacije, bračnog ili porodičnog statusa ili po drugim osnovama.

1. PRIMJENA KODEKSA

Članak 15.

Obvezuju se članovi Općinskog vijeća upoznati se s odredbama ovog kodeksa te na kontinuiranu edukaciju o pitanjima provedbe njegovih odredbi, odnosno na teme iz područja jačanja integriteta članova Općinskog vijeća.

VI. TIJELA ZA PRAĆENJE PRIMJENE ETIČKOG KODEKSA

Članak 16.

 Primjenu Etičkog kodeksa prate Etički odbor i Vijeće časti.

 Etički odbor čine predsjednik i dva člana, a Vijeće časti predsjednik i dva člana.

 Predsjednika i članove Etičkog odbora i Vijeće časti imenuje i razrješuje Općinsko vijeće. Mandat predsjednika i članova Etičkog odbora i Vijeća časti traje do isteka mandata članova Općinskog vijeća.

Članak 17.

 Predsjednik Etičkoga odbora imenuje se iz reda osoba nedvojbenoga javnog ugleda u lokalnoj zajednici. Predsjednik Etičkoga odbora ne može biti nositelj političke dužnosti, niti član političke stranke, odnosno kandidat nezavisne liste zastupljene u Općinskom vijeću.

 Članovi Etičkoga odbora imenuju se iz reda vijećnika Općinskog vijeća, jedan član iz vlasti i jedan iz oporbe.

Članak 18.

Predsjednik i članovi Vijeća časti imenuje se iz reda osoba nedvojbenoga javnog ugleda u lokalnoj zajednici.

Predsjednik Vijeća ne može biti nositelj političke dužnosti, niti član političke stranke, odnosno kandidat nezavisne liste zastupljene Općinskom vijeću.

Članak 19.

Etički odbor pokreće postupak na vlastitu inicijativu, po prijavi člana Općinskog vijeća, člana radnog tijela Općinskog vijeća, radnog tijela Općinskog vijeća, načelnika, službenika i namještenika upravnog tijela Općine ili po prijavi građana.

Pisana prijava sadrži ime i prezime prijavitelja, ime i prezime nositelja političke dužnosti koji se prijavljuje za povredu odredaba Etičkog kodeksa uz navođenje odredbe Etičkog kodeksa koja je povrijeđena. Etički odbor ne postupa po anonimnim prijavama.

Etički odbor može od podnositelj prijave zatražiti dopunu prijave odnosno dodatna pojašnjenja i očitovanja.

Članak 20.

Etički odbor obavještava nositelja političke dužnosti protiv kojeg je podnesena prijava i poziva ga da u roku od 15 dana od dana primitka obavijesti Etičkog odbora dostavi pisano očitovanja o iznesenim činjenicama i okolnostima u prijavi.

Ako nositelj političke dužnosti ne dostavi pisano očitovanje Etički odbor nastavlja s vođenjem postupka po prijavi.

 Etički odbor donosi odluke na sjednici većinom glasova.

Članak 21.

 Etički odbor u roku od 60 dana od zaprimanja prijave predlaže Općinskom vijeću donošenje odluke po zaprimljenoj prijavi.

Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

Članak 22.

Za povredu odredba Etičkog kodeksa Općinsko vijeće može izreći opomenu, dati upozorenje ili preporuku nositelju političke dužnosti za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Etičkog kodeksa.

Protiv odluke Općinskog vijeća nositelj političke dužnosti može u roku od 8 dana od dana primitka odluke podnijeti prigovor Vijeću časti.

Članak 23.

Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

Vijeće časti može odbiti prigovor i potvrditi odluku Općinskog vijeća ili uvažiti prigovor i preinačiti ili poništiti odluku Općinskog vijeća.

Članak 24.

Na način rada Etičkog odbora i Vijeće časti primjenjuju se odredbe Poslovnika Općinskog vijeća Općine Nova Kapela.

Članak 25.

Odluke Etičkog odbora i Vijeća časti objavljuju se u Službenim novinama Općine Nova Kapela i na mrežnoj stranici Općine Nova Kapela.

VII. ZAVRŠNE ODREDBE

Članak 26.

Ovaj Kodeks stupa na snagu osmog dana nakon objave u Službenim novinama Općine Nova Kapela.

REPUBLIKA HRVATSKA

BRODSKO-POSAVSKA ŽUPANIJA

**OPĆINA NOVA KAPELA**

**OPĆINSKO VIJEĆE**

Klasa:024-01/22-01/02

Urbroj: 2178-20-03-22- 1

Nova Kapela, 17. kolovoz 2022.godine

 PREDSJEDNICA OPĆINSKOG VIJEĆA

 Vesna Jergović